GA Iris Oifigiúil an Aontais Eorpaigh 3

TUAIRIM Uimh. 2/2014

(de bhun Airteagal 336, CFAE)

maidir le togra le haghaidh Rialacháin ó Pharlaimint na hEorpa agus ón gComhairle lena ndéantar luach saothair agus pinsin oifigigh agus sheirbhísigh eile an Aontais Eorpaigh chomh maith leis na comhéifeachtaí ceartúcháin a chuirtear i bhfeidhm maidir leo a choigeartú le héifeacht ón 1 Iúil 2011

agus

maidir le togra le haghaidh rialacháin ó Pharlaimint na hEorpa agus ón gComhairle lena ndéantar luach saothair agus pinsin oifigigh agus sheirbhísigh eile an Aontais Eorpaigh chomh maith leis na comhéifeachtaí ceartúcháin a chuirtear i bhfeidhm maidir leo a choigeartú le héifeacht ón 1 Iúil 2012

2014/C 94/02

TÁ CÚIRT INIÚCHÓIRÍ AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 336 de,

Ag féachaint do Rialacháin Foirne Oifigigh an Aontais Eorpaigh agus Coinníollacha Fostaíochta Sheirbhísigh Eile an Aontais Eorpaigh (dá dtagraítear anseo thíos “na Rialacháin Foirne”) (1),

Ag féachaint do Bhreithiúnas na Cúirte Breithiúnais i gcás C-63/12, a eisíodh ar an 19 Samhain 2013,

Ag féachaint do na tograí ón gCoimisiún an 10 Nollaig 2013 (2),

Ag féachaint d’iarratas na Comhairle ar thuairim ar na tograí thuasluaite faoin 5 Márta 2014 ar a dhéanaí, a fuarthas ag an gCúirt an 26 Feabhra 2014,

Ag féachaint don iarratas ó Pharlaimint na hEorpa le haghaidh tuairime ar na tograí thuasluaite a fuarthas ag an gCúirt ar 3 Márta 2014,

De bhrí, de bhun Airteagal 65 de na Rialacháin Foirne, go ndéanfar luach saothair oifigigh agus sheirbhísigh eile an Aontais Eorpaigh a uasdátú gach bliain, trí bheartas eacnamaíoch agus sóisialta an Aontais Eorpaigh a chur san áireamh;

De bhrí go bhfuil coigeartuithe 2011 agus 2012 ar feitheamh fós;

De bhrí, ina Breithiúnas i gcás C-63/12 a bhaineann le coigeartú 2011, gur leag an Chúirt Bhreithiúnais béim air (3) gurb amhlaidh, i gcás ina gcinnfidh an Chomhairle, ar bhonn sonraí oibiachtúla arna soláthar ag an gCoimisiún, go bhfuil meath tromchúiseach agus tobann ar an staid eacnamaíoch agus airgeadais laistigh den Aontas de réir bhrí Airteagal 10 d’Iarscríbhinn XI a ghabhann leis na Rialacháin Foirne, go bhfuil dualgas ar an gCoimisiún tograí iomchuí a chur faoi bhráid Pharlaimint na hEorpa agus na Comhairle ar bhonn an Airteagail sin. Sa chás sin, tá rogha éigin dá chuid féin ag an gCoimisiún, áfach, maidir le hábhar na dtograí sin, eadhon na bearta a mheasfaidh sé a bheith iomchuí, agus aird ar an staid eacnamaíoch agus shóisialta ar leith, agus, más gá, ar thosca eile atá le cur san áireamh, amhail iad siúd a bhaineann le bainistíocht acmhainní daonna, agus go háirithe na riachtanais earcaíochta;

De bhrí go bhfuil cás C-86/13 a bhaineann le coigeartú 2012 fós ar feitheamh;

De bhrí go measann an Coimisiún gur iomchuí coigeartú a mholadh ar luach saothair agus ar phinsin sa Bheilg agus i Lucsamburg de 0,9 % le héifeacht ón 1 Iúil 2011 agus de 0,9 % eile le héifeacht ón 1 Iúil 2012;

De bhrí go dtagraíonn an Coimisiún, mar bhonn dá chuid tograí, d’fhorálacha an “clásal eisceachta” (sean-Airteagal 10 d’Iarscríbhinn XI a ghabhann leis na Rialacháin Foirne) agus dá lamháil mheastóireachta faoin gclásal sin;

De bhrí go bhfuil leasuithe ar na Rialacháin Foirne maidir leis an nós imeachta d’uasdátuithe bliantúla um luach saothair glactha agus gur tháinig siad i bhfeidhm (4) sé seachtaine sular thíolaic an Coimisiún na tograí is ábhar don tuairim seo;

De bhrí go bhfuil “clásail mhodhnóireachta agus eisceachta” curtha in ionad an “clásal eisceachta” a bhí ann (Airteagal 10 agus Airteagal 11 d’Iarscríbhinn XI a ghabhann leis na Rialacháin Foirne),

TAR ÉIS GLACADH LEIS AN TUAIRIM SEO A LEANAS:

1. Tugann an Chúirt dá haire go dtagraíonn an Coimisiún dá lamháil mheastóireachta maidir le hábhar na dtograí iomchuí i leith luach saothair agus pinsin a choigeartú.

2. Tugann an Chúirt dá haire go bhféadfadh foclaíocht aithris 3 sa dá thogra a bheith ina cúis le míthuiscintí mar nach ndéantar idirdhealú soiléir inti idir cailliúint cumhachta ceannaigh agus coigeartú ainmniúil ar luach saothair agus ar phinsin. Ina theannta sin, níl an bonn le haghaidh ríomh na gcoigeartuithe beartaithe de 0,9 % soiléir go leor.

3. Díríonn an Chúirt aird ar an bhfíoras nach bhfuil an “clásal eisceachta” mar bhonn do thograí an Choimisiúin i bhfeidhm a thuilleadh.

4. Molann an Chúirt breithniú an bhféadfaí leas a bhaint as na rialacha reatha a leagtar amach in Iarscríbhinn XI a ghabhann leis na Rialacháin Foirne, agus, más gá, rialacha na gclásal modhnóireachta agus eisceachta atá ansin, chun déileáil leis na huasdátuithe bliantúla nach bhfuil feidhmithe go fóill i gcomhair 2011 agus 2012. Soláthraítear sna rialacha sin nós imeachta atá bunaithe ar shonraí fíoraithe agus oibiachtúla.

5. Tugann an Chúirt dá haire go n-éileofar leis na coigeartuithe atá beartaithe go gcuirfear leithreasaí buiséadacha ar fáil.

Bhí an tuairim seo glactha ag Seomra IV, faoi cheannas an tUas Louis GALEA, Comhalta na Cúirte Iniúchóirí, i Lucsamburg ag a chruinniú an 3 Márta 2014. Don Chúirt Iniúchóirí Vítor Manuel da SILVA CALDEIRA Uachtarán

(1) Rialachán Uimh. 31/CEE, 11/CEFA, ag leagan síos Rialacháin Foirne Oifigigh an Chomhphobail Eorpaigh agus Coinníollacha Fostaíochta Sheirbhísigh eile an Chomhphobail Eorpaigh agus an Chomhphobail Eorpaigh d’Fhuinneamh Adamhach (IO 45, 14.6.1962, lch. 1385/62).

(2) COM(2013) 895 final agus COM(2013) 896 final.

(3) Féach mír 74 den chinneadh.

(4) Féach pointe 44 d’Airteagal 1 de Rialachán (AE, Euratom) Uimh. 1023/2013 ó Pharlaimint na hEorpa agus ón gComhairle an 22 Deireadh Fómhair 2013 lena leasaítear Rialacháin Foirne Oifigigh an Aontais Eorpaigh agus Coinníollacha Fostaíochta Sheirbhísigh Eile an Aontais Eorpaigh (IO L 287, 29.10.2013, lch. 15).